ബഹിരാകാശത്ത് സിനിമാ ചിത്രീകരണം പൂര്ത്തിയാക്കി റഷ്യന് സംഘം മടങ്ങിയെത്തി മോസ്കോ: അന്താരാഷ്ട്ര ബഹിരാകാശ സ്റ്റേഷനില് സിനിമാ ചിത്രീകരണം പൂര്ത്തിയാക്കി റഷ്യന് സിനിമാപ്രവര്ത്തകര് മടങ്ങിയെത്തി. നടി യൂലിയ പെരസില്ഡ്, സംവിധായകന് ക്ലിം ഷിപെങ്കോ എന്നിവരാണ് ഇന്നലെ റഷ്യന് ബഹിരാകാശസഞ്ചാരി ഒലെഗ് നൊവിറ്റ്സ്കിക്കൊപ്പം മടങ്ങിയെത്തിയത്. സോയൂസ് റോക്കറ്റില് ഭൗമാന്തരീക്ഷത്തില് പ്രവേശിച്ച ഇവര് പാരച്യൂട്ടിന്റെ സഹായത്തോടെ കസാക്കിസ്ഥാനിലെ പുല്മേടുകളില് സുരക്ഷിതമായി ഇറങ്ങി. ചലഞ്ച് എന്ന സിനിമയുടെ ചിത്രീകരണത്തിനായി അഞ്ചിനാണു നടിയും സംവിധായകനും ബഹിരാകാശ സ്റ്റേഷനിലെത്തിയത്. ബഹിരാകാശ സ്റ്റേഷനിലുള്ള യാത്രികനെ അടിയന്തര ശസ്ത്രക്രിയ നടത്തി രക്ഷിക്കാനായി പോകുന്ന സര്ജന്റെ വേഷമാണു നടി യൂലിയയ്ക്ക്. ആറു മാസത്തിലധികമായി സ്റ്റേഷനില് കഴിയുന്ന ഒലെഗ് നൊവിറ്റ്സ്കിയാണ് രോഗിയുടെ വേഷം അഭിനയിച്ചത്. സിനിമയുടെ മറ്റു ഭാഗങ്ങള് ഭൂമിയില് ചിത്രീകരിക്കും. റിലീസ് തീയതി പ്രഖ്യാപിച്ചിട്ടില്ല.